Vrou glo verkrag ná sy met ‘werk’ na SA gelok is | Netwerk24
Vrou glo verkrag ná sy met ‘werk’ na SA gelok is
Deur André Damons 11 Julie 2019 18:38
’n Jong man verskyn Vrydag in die landdroshof in Bethlehem nadat hy na bewering ’n vrou met die belofte van ’n werk vanaf Lesotho na Suid-Afrika gelok en haar toe glo verkrag het.
Die 23-jarige man het die vrou na bewering ook van haar geld en selfoon beroof.
Konst. Puleng Lebakeng, polisiewoordvoerder, sê die 24-jarige vrou het haar vermeende verkragter op Facebook ontmoet en hy het haar glo ’n werk by ’n restaurant in Bethlehem beloof.
Vroue en kinders is die kwesbaarste teikens op sosiale media en diegene wat mense aanlyn ontmoet, moet seker maak hulle ontmoet nie die mense alleen en op afgeleë plekke nie.
Die vrou het Woensdag vanaf Lesotho na Bethlehem gereis en die man glo omstreeks 20:00 by die restaurant ontmoet. Hy het haar na bewering met ’n mes gedreig en verkrag.
Volgens Lebakeng het die man daarna geld geëis, die vrou se handsak deursoek en met haar selfoon en kontant gevlug.
’n Verbyganger het die vrou gekry en haar gehelp en na die Bethlehem-polisiekantoor gebring waar sy die voorval aangemeld het.
Konst. Tshepo Mphuthi, wat aan diens was in die aanklagkantoor, het die vrou se verklaring afgeneem en ’n soektog na die man op Facebook begin. Nadat hy hom opgespoor het, het hy hom omstreeks 23:30 by sy huis in hegtenis geneem.
Die vrou se selfoon is teruggevind.
Die man sal op aanklag van verkragting en roof in die hof verskyn.
Genl.maj. Jan Tsotetsi, bevelvoerder van die Bethlehem-polisiëringsgebied, het die beamptes geloof vir hul vinnige optrede wat tot die inhegtenisneming gelei het.
“Ek is dankbaar dat die verdagte vinnig aangekeer is. Ek doen ’n beroep op vroue om nie goedgelowig teenoor vreemdelinge te wees wat hulle op sosiale media ontmoet nie.
“Vroue en kinders is die kwesbaarste teikens op sosiale media en diegene wat mense aanlyn ontmoet, moet seker maak hulle ontmoet nie die mense alleen en op afgeleë plekke nie.”
Meer oor: Slenter | Verkagting | Hof
Vrou in eie motor ontvoer, om die beurt verkrag
Kos-afleweraar vas nadat hy vrou glo verkrag
Man van Gauteng in Britse hof voor oor ‘verkrag’-saak